Man kry tronkstraf vir verkragting van seunArgieffoto ŉ 39-jarige man van die Oos-Kaap is tronkstraf opgelê nadat hy skuldig bevind is aan die verkragting van ŉ 12-jarige seun. Luxolo Tyali, streekswoordvoerder van die Nasionale Vervolgingsgesag, het gesê die man het die seun in Julie 2012 na sy huis in die Nxamagele-nedersetting in Ngcobo genooi. “Hy het die huis se deure gesluit toe die seun daar aankom en hom verkrag,” het Tyali gesê. Die seun kon later daarin slaag om deur ŉ venster te ontsnap, waarna hy die voorval by ŉ familielid aangemeld het. Die man is kort daarna in hegtenis geneem. “Die man het homself aanvanklik in die hof verdedig. DNS-bewyse het hom egter aan die misdaad verbind en nadat die seun, wat nou 15 jaar oud is, getuig het, het hy om regshulp aansoek gedoen,” het Tyali gesê. “Die verkragter het na samesprekings met sy regshulpraadprokureur ŉ pleitooreenkoms met die staat aangegaan en is skuldig bevind.” Die man is Woensdag in die Engcobo-streekshof gevonnis tot 18 jaar tronkstraf.